

VLADA REPUBLIKE HRVATSKE

Zagreb, 14. siječnja 2021.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
|  **Predlagatelj:** | Ministarstvo financija |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog zakona o izmjeni Zakona o porezu na dohodak (predlagatelj: Klub zastupnika Hrvatske SDP-a u Hrvatskome saboru) – davanje mišljenja Hrvatskome saboru |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

**Prijedlog**

**KLASA:**

**URBROJ:**

**Zagreb,**

**PREDSJEDNIKU HRVATSKOG SABORA**

Predmet: Prijedlog zakona o izmjeni Zakona o porezu na dohodak (predlagatelj: Klub zastupnika Hrvatske SDP-a u Hrvatskome saboru) – davanje mišljenja Hrvatskome saboru - mišljenje Vlade Republike Hrvatske

Veza: Pismo Hrvatskog sabora, KLASA: 410-01/20-01/13, URBROJ: 65-20-03, od 12. studenoga 2020. godine

 Na temelju članka 122. stavka 2. Poslovnika Hrvatskog sabora (Narodne novine, broj 81/13, 113/16, 69/17 i 291/18), Vlada Republike Hrvatske o Prijedlogu zakona o izmjeni Zakona o porezu na dohodak (predlagatelj: Klub zastupnika Hrvatske SDP-a u Hrvatskom saboru), daje sljedeće

**M I Š L J E N J E**

 Vlada Republike Hrvatske predlaže Hrvatskom saboru da ne prihvati Prijedlog zakona o izmjeni Zakona o porezu na dohodak (predlagatelj: Klub zastupnika Hrvatske SDP-a u Hrvatskom saboru), upućenog aktom od 12. studenoga 2020. godine, iz sljedećih razloga.

Ovim Prijedlogom zakona o izmjeni Zakona o porezu na dohodak predlagatelj: Klub zastupnika Hrvatske SDP-a u Hrvatskom saboru, predlaže povećanje osnovnog osobnog odbitka sa 4.000,00 kuna na 5.000,00 kuna, izračunatog kao koeficijent 2,00 osnovice osobnog odbitka i to za svaki mjesec poreznog razdoblja za koji se utvrđuje porez na dohodak.

 Porezna reforma započeta je 2016. godine s jasnim ciljevima: porezno rasterećenje, stvaranje održivog i jednostavnijeg poreznog sustava, jednostavnija porezna administracija i veća pravna sigurnost za sve porezne obveznike. Ukupni učinak provedenog poreznog rasterećenja kroz pet krugova poreznog rasterećenja iznosi preko 10 mlrd. kn.

U okviru započete porezne reforme 2016. osobni odbitak povećan je već dva puta i to od 1. siječnja 2017. s 2.600,00 kuna na 3.800,00 kuna kao i osobni odbitci za djecu i druge uzdržavane članove, a od 1. siječnja 2020. s 3.800,00 kuna na 4.000,00 kuna. Ističemo kako su u okviru petog kruga poreznog rasterećenja smanjene sve porezne stope u sustavu poreza na dohodak.

 Daljnje povećanje osobnog odbitka s 4.000,00 kuna na 5.000,00 kuna dovodi do smanjenja prihoda od poreza na dohodak što nije moguće prihvatiti u okvirima postavljenih limita fiskalnog okvira cjelokupne porezne reforme. Nadalje, ističemo da prema danas važećoj visini osobnog odbitka gotovo 70% svih zaposlenih i umirovljenika uopće nisu obuhvaćeni oporezivanjem porezom na dohodak. Daljnje povećanje osobnog odbitka dovelo bi u pitanje primjenu načela razmjernosti u oporezivanju porezom na dohodak što znači da porez koji bi trebali plaćati svi, plaćalo bi manje od trećine svih obveznika poreza na dohodak.

 Slijedom navedenog, uzimajući u obzir postojeći fiskalni okvir i poštivanje načela razmjernosti u ovom trenutku daljnje povećanje osnovnog osobnog odbitka nije moguće prihvatiti.

 PREDSJEDNIK

 mr. sc. Andrej Plenković

|  |  |
| --- | --- |
|  |  |